J. Brocka, poslanec: (2010-01-20):
Pán kolega, že to je drahé, o tom už hovorili všetci moji predrečníci a o tom určite budú médiá ešte dlho písať, aj keď vy teda v koalícii už nebudete alebo ani vo vláde nebudete, že to je neskoro, už takisto o tom hovorili, že už štát mohol mať o 5 mld. korún v rozpočte viacej. No a že to je zlé, no tak to už pripustil, keď to vy nepripúšťate, tak už to pripustil aj predseda vašej koalície, a preto ustupuje. Ale čo mňa na tomto príbehu tohto elektronického mýta istým spôsobom nie že fascinuje, ale čo je zaujímavé, že vlastne niekoľko desiatok tých kamionistov, ktorí pánu Jarjabkovi v Bratislave strpčovali život na jednej strane, ale týchto niekoľko desiatok kamionistov dokázalo pre slovenskú ekonomiku urobiť viac ako vy všetci poslanci vládnej koalície dokopy. Aj vy, pán Urbáni, ak sa k nim ešte radíte. Naozaj toto sú bojovníci proti kríze. A to na celom škandále je pre mňa zaujímavé, že naozaj ako málo ľudí stačí. Títo kamionisti obhajovali síce svoje existenčné záujmy, oni nešli na úrad práce, oni nepýtali dotácie ako šrotovné alebo dotácie pre sociálne podniky, títo ľudia to prišli otvorene povedať pánu predsedovi vlády, ktorý sa ukázal, aký je charakter, aké má spôsoby tým, že poslal na stretnutie s nimi svojho hovorcu. Prosím vás, veď keď neurazil tých autodopravcov, tak urazil celé slušné Slovensko. Ak vy viete, čo sú slušné spôsoby, ak on chcel ukázal, že čo si o nich myslí, tak poslal na rokovanie svojho hovorcu. To je vizitka nielen ministra Vážneho, to je v prvom rade vizitka aj premiéra a to je vizitka aj vás, lebo on je hovorcom vašej koalície. No a čo ma druhé fascinuje na tom škandalóznom príbehu, že minister Vážny je vážny, teda menom, ale je neuveriteľne pokojný. Naozaj pri takomto škandále ja som ho ešte nevidel, že by ho niekto vytočil, veď tu hovoríme o desiatkach miliárd, tu hovoríme o miliardách, ktoré v rozpočte budú chýbať a mohli byť na užitočné veci, a ma ich hŕstka ľudí, hŕstka ľudí z vášho pozadia, tak ako pri emisiách, tak ako pri nástenkovom tendri, tak ako pri sociálnych podnikoch, tak je to isté, len tu sú väčší hráči, tu si rozdeľujú oveľa väčší balík peňazí. A sú to ľudia, ktorí sú zamilovaní do prachov, a darmo vy budete hovoriť o sociálnom štáte, týchto neprekričíte. A ja som rád, že to už Slovensko vie, že to videli tí autodopravcovia a nakoniec vás toto farizejstvo skôr či neskôr dobehne. To, že je pán minister taký pokojný, možno súvisí s tým, že v tomto príbehu má silného komplica. A ja za takého komplica považujem práve predsedu vlády. Predseda vlády, ktorý sa v tomto príbehu tiež angažoval a angažoval sa do takej miery, že dokonca zorganizoval mimoriadnu tlačovú konferenciu za účasti prezidenta, predsedu parlamentu a oni hovorili krajine, občanom, že nikdy za 20 rokov tak nebola ohrozená demokracia na Slovensku ako teraz. No, páni a dámy, dámy a páni, pán predseda vlády, si myslím, že je väčším ohrozením demokracie od 89. roku z iných dôvodov, ako tí nebojácni kamionisti. Dámy a páni, od novembra ´89 ešte nebola situácia na Slovensku, že by jeden človek, alebo širšie, jedna strana mala v rukách tak koncentrovanú moc, ako je to teraz. Všetky silové rezorty v štáte, rátam tam aj Úrad vlády, ministerstvo obrany, ministerstvo vnútra, ministrovi vnútra dnes už patrí aj Železničná polícia, ak sa nemýlim, ministerstvo zahraničných vecí, samozrejme, spravodajské služby, no a teraz už majú aj prezidenta, no toto nebolo za 20 rokov koaličných vlád, na Slovensku sa také niečo ešte nestalo. Ak je niečo ohrozením demokracie, tak práve táto nebezpečná koncentrácia moci, že títo ľudia – najvyšší ústavní činitelia sú schopní postaviť sa pred mikrofóny a balamutiť celé Slovensko a vymýšľať, kedy sme naozaj v ohrození podľa ich slov, a pritom len aby zakryli škandály, ktoré tu teraz otvárame, ktoré otvárajú vlastne aj tí poctiví kamionisti, ktorí bránili svoje existenčné záujmy. Pozrite sa, mohol by som hovoriť dlhšie, ale nechcem vás unavovať tými faktami, čo som si všimol, pán minister Vážny, sám pán minister Vážny nakoniec sám ukázal, že s tým elektronickým mýtom to úplne nie je s kostolným poriadkom, lebo keď sa zavádzalo, tak nebolo toho, kto by prestrihoval pásky. Pamätáte si, keď inokedy šlo o hocijakú „prkotinu“, s prepáčením, tak sa tam nasáčkovala celá vláda, aby ich každý videl, aj keď sa chválili cudzím perím. Teraz pri zavádzaní elektronického mýta nikto nevedel, kde sa nachádzajú, dokonca teda na dovolenke, či inak ukrytí. Dámy a páni, tie dôvody, ktoré tu spomenuli moji predrečníci, dôvody, ktoré ja považujem za dostatočne na to, aby minister Vážny nebol šéfom rezortu dopravy, a preto vám len chcem zopakovať, že poslanci za KDH budú hlasovať za jeho odvolanie. (Potlesk.)